**ΟΜΙΛΙΑ ΥΦΥΠΟΥΡΓΟΥ ΠΟΛΙΤΙΣΜΟΥ ΚΑΙ ΑΘΛΗΤΙΣΜΟΥ ΛΕΥΤΕΡΗ ΑΥΓΕΝΑΚΗ ΣΤΗΝ ΕΚΔΗΛΩΣΗ**

**«*Ο ΡΟΛΟΣ ΤΗΣ ΕΘΝΙΚΗΣ ΠΛΑΤΦΟΡΜΑΣ ΑΘΛΗΤΙΚΗΣ ΑΚΕΡΑΙΟΤΗΤΑΣ ΣΤΗΝ ΑΝΤΙΜΕΤΩΠΙΣΗ ΤΗΣ ΧΕΙΡΑΓΩΓΗΣΗΣ ΤΩΝ ΑΘΛΗΤΙΚΩΝ ΑΓΩΝΩΝ*»**

«Σας καλωσορίζω και σας ευχαριστώ θερμά που ανταποκριθήκατε στην πρόσκλησή μας να συμμετέχετε σε μια εκδήλωση με μεγάλη αξία για το αθλητικό οικοδόμημα που ονειρευόμαστε και χτίζουμε καθημερινά, προκειμένου να το κάνουμε πραγματικότητα!

Η αθλητική μεταρρύθμιση που υλοποιούμε εδώ και 2,5 χρόνια φέρνει την ανανέωση και τη διαφάνεια στο αθλητικό οικοσύστημα.

Δώσαμε φωνή και ρόλο σε όλη την αθλητική οικογένεια, κάνουμε πλέον ισότιμο διάλογο μαζί της και όλοι μαζί πασχίζουμε για την καθημερινή ανάπτυξη στον αθλητισμό μας.

Είμαστε πολύ περήφανοι, διότι η αρχή της αθλητικής μας μεταρρύθμισης, η πρώτη μας νομοθετική πρωτοβουλία, τον Νοέμβριο του 2019, ήταν συνδεδεμένη με την αντιμετώπιση των χειραγωγημένων αγώνων και την αθλητική ακεραιότητα.

Εκεί όπου θεσπίσαμε έναν –επιτέλους- ενεργό μηχανισμό διαχείρισης των αναφορών για κάθε μορφής χειραγώγηση. Και ο τρόπος, με τον οποίο συντονίζουμε όλους τους αρμόδιους φορείς αποτελεί πρωτοπορία και διεθνώς αναγνωρισμένο παράδειγμα καλής πρακτικής.

Η χειραγώγηση αγώνων αποτελεί μια συνεχή απειλή για την ακεραιότητα, τη φήμη και την κοινωνική διάσταση του αθλητισμού.

Πρόκειται για παράνομη δραστηριότητα με διεθνή διάσταση, η οποία συνδέεται άμεσα με τα τυχερά παιχνίδια και τα εγκληματικά δίκτυα, που εκμεταλλεύονται τις αγορές των τυχερών παιχνιδιών.

Δεν μπορεί να αμφισβητηθεί η μεγάλη εξάπλωση της χειραγώγησης αγώνων σε όλα τα είδη των αθλημάτων και η έντονη παρουσία των παράνομων τυχερών παιχνιδιών και της κερδοσκοπίας, μέσω των αθλητικών στοιχημάτων.

Λόγω του μεγέθους και των επεκτάσεων του προβλήματος, ήταν εμφανές ότι ήταν αναγκαία η συνεργασία των αθλητικών φορέων με κυβερνητικούς οργανισμούς, που ειδικεύονται σε αντίστοιχα θέματα. Και αυτήν ακριβώς την αναγκαιότητα εντοπίσαμε όταν αναλάβαμε το χαρτοφυλάκιο του αθλητισμού.

Μέχρι πρότινος, σε ότι αφορούσε τη χειραγώγηση αγώνων ΔΕΝ ΥΠΗΡΧΕ κανένας ουσιαστικός μηχανισμός ελέγχου ΓΙΑ ΚΑΝΕΝΑ ΑΠΟΛΥΤΩΣ ΑΘΛΗΜΑ.

Ο μόνος μηχανισμός που υπήρχε αφορούσε ΜΟΝΟ το ποδόσφαιρο, ο οποίος όμως ήταν ένας ΑΝΑΠΟΤΕΛΕΣΜΑΤΙΚΟΣ και ΠΑΝΤΕΛΩΣ ΑΔΥΝΑΜΟΣ μηχανισμός αξιοποίησης στοιχείων.

Ουσιαστικά, λειτουργούσε ως μηχανισμός ΑΡΧΕΙΟΘΕΤΗΣΗΣ και μάλιστα αρκετά χρονοβόρος. Φανταστείτε ότι επεξεργαζόταν αναφορές για αθλητικά γεγονότα που είχαν διεξαχθεί προ διετίας και τριετίας.

Εμείς το τολμήσαμε! Δουλέψαμε εντατικά και με τον ν. 4639/2019 βάλαμε τα θεμέλια της τάξης σε χρονίζοντα προβλήματα του ελληνικού αθλητισμού.

Βασικό κομμάτι του νόμου 4639/2019 ήταν η Κύρωση της Σύμβασης Μακολέν.

Μάλιστα, αποτελέσαμε μία από τις πρώτες χώρες που κύρωσαν την Σύμβαση (μόλις τρεις εντός Ευρωπαϊκής Ένωσης και συνολικά επτά σ’ όλη την Ευρώπη).

Κι όχι μόνο την κυρώσαμε, αλλά πρωταγωνιστήσαμε στις διεθνείς εξελίξεις. Κατά γενική ομολογία, από τις επτά ευρωπαϊκές χώρες, δείχνουμε τη μεγαλύτερη κινητικότητα.

Και δεν σταματήσαμε εκεί!

Με τον ν. 4726 τον Σεπτέμβριο του 2020, θεσπίσαμε και επίσημα την Εθνική Πλατφόρμα Αθλητικής Ακεραιότητας, η οποία απορρέει από τη Σύμβαση Μακολέν.

Δημιουργήσαμε μια ολοκληρωμένη δομή, με σαφείς αρμοδιότητες, ρόλο και ξεκάθαρους στόχους.

Και το κυριότερο, στον στενό πυρήνα της πλατφόρμας, γίνεται για πρώτη φορά, παραγωγική συνεργασία της Γ.Γ.Α. με θεσμικούς αρμόδιους φορείς.

Στο σημείο αυτό θέλω να ευχαριστήσω προσωπικά:

* + - * τον Πρόεδρο της ΕΠΑΘΛΑ και Γενικό Γραμματέα Αθλητισμού, Γιώργο Μαυρωτά,
      * τον Πρόεδρο της Εθνικής Αρχής Διαφάνειας, Άγγελο Μπίνη,
      * τον Διευθυντή της Δίωξης Ηλεκτρονικού Εγκλήματος, Αστυνομικό Διευθυντή Βασίλη Παπακώστα, που εκπροσωπεί την Ελληνική Αστυνομία,
      * τον Πρόεδρο της Επιτροπής Εποπτείας και Ελέγχου Παιγνίων, Δημήτρη Ντζανάτο,
      * τον απελθόντα Αθλητικό Εισαγγελέα, Κωνσταντίνο Σιμιτζόγλου για την ουσιαστική του προσφορά
      * και να ευχηθώ καλή δύναμη στα νέα του καθήκοντα στον νυν Αθλητικό Εισαγγελέα του Πρωτοδικείου Αθηνών, Κωνσταντίνο Σπυρόπουλο.

Αυτός είναι ο στενός πυρήνας που αναπτύσσει συνέργειες και δημιουργεί ομάδες εργασίας με:

* την Ολυμπιακή Επιτροπή,
* τους Συνδέσμους αθλητών,
* τις αθλητικές Ομοσπονδίες,
* τα Πανεπιστήμια,
* τις στοιχηματικές εταιρίες και άλλους φορείς,

για να αναπτυχθούν βασικές δράσεις, όπως η εκπαίδευση και ευαισθητοποίηση της αθλητικής οικογένειας, η λήψη και η αξιολόγηση αναφορών, αλλά και η παρακολούθηση της εφαρμογής του πλαισίου λειτουργίας των διαδικασιών.

Από τις αρχές του περασμένου Ιανουαρίου, η ΕΠΑΘΛΑ έχει ξεκινήσει την επεξεργασία στοιχείων από τους αξιολογητές, τις στοιχηματικές εταιρίες και τις εταιρίες αναλύσεων στοιχηματισμού. Και τα αποτελέσματα είναι απτά:

* Συνολικά 29 αναφορές ύποπτων προς χειραγώγηση αγώνων έχουν τεθεί υπό επεξεργασία από την ΕΠΑΘΛΑ
* Ε αυτών, 4 ύποπτοι προς χειραγώγηση αγώνες έχουν διαβιβαστεί από την ομάδα της ΕΠΑΘΛΑ στον αρμόδιο Εισαγγελέα για περαιτέρω διερεύνηση.

Αμέσως μετά, στην 1η θεματική ενότητα της σημερινής μας εκδήλωσης, θα ενημερωθείτε αναλυτικά για το ζήτημα αυτό.

Να επισημάνουμε ότι η χειραγώγηση των αγώνων δεν συνδέεται μόνο με το στοίχημα. Συνδέεται και με οποιαδήποτε αθέμιτη πρακτική και παραχάραξη αθλητικού αποτελέσματος.

*Κυρίες και κύριοι,*

η προστασία της ακεραιότητας του αθλητισμού αποτελεί μια αποστολή για εμάς, με μεγάλες κοινωνικές προεκτάσεις.

Μέσω αυτής προωθούνται θεμελιώδεις αρχές, όπως η αρχή της δικαιοσύνης, η ισότητα των ευκαιριών, το ομαδικό πνεύμα και το ευ αγωνίζεσθαι, οι οποίες δημιουργούν πρότυπα για τους νεαρούς θεατές και ενισχύουν την κοινωνικοποίησή τους.

Ο αθλητισμός εξελίσσεται σε σπουδαίο παράγοντα κοινωνικής ένταξης παρέχοντας σε διαφορετικές, μεταξύ τους, κοινωνικές ομάδες τη δυνατότητα να μοιραστούν εμπειρίες, συναισθήματα και κοινά βιώματα.

Για τον λόγο αυτό ήδη καλλιεργούμε την ανάπτυξη συνεργασιών για την προβολή του μηχανισμού της ΕΠΑΘΛΑ και την κοινωνική ευαισθητοποίηση για την καταπολέμηση της χειραγώγησης των αγώνων.

Το τηλεοπτικό σποτ που θα δείτε σήμερα, στη 2η θεματική ενότητα, αποτέλεσμα της άριστης συνεργασίας που αναπτύξαμε με τη στοιχηματική εταιρία bwin, ένα δημιούργημα με έντονες εικόνες και παραστατικότητα, αποτελεί το πρώτο δυναμικό βήμα για την προώθηση μηνυμάτων αθλητικής ακεραιότητας και υγιούς ανταγωνισμού σε όλη την κοινωνία.

Ήδη έχουν γίνει ενέργειες, ώστε το σποτ να περάσει από την έγκριση του ΕΣΡ και να αρχίσει να προβάλλεται δωρεάν από τους τηλεοπτικούς σταθμούς, ως κοινωνικό μήνυμα.

Κι επειδή στην αίθουσα βρίσκονται εκπρόσωποι και των άλλων νόμιμων στοιχηματικών εταιριών, θα ήταν χαρά μας εάν στο δρόμο της bwin βαδίζατε όλοι. Ευτυχία θα είναι να «βομβαρδίσουμε» την ελληνική κοινωνία με χρήσιμες πληροφορίες και να διαδώσουμε το μήνυμα της αθλητικής ακεραιότητας και της σημασίας της Ε.Π.ΑΘΛ.Α σ’ αυτό.

Άλλωστε, με αρκετούς από εσάς έχουμε ήδη συνεργαστεί στενά –και σας ευχαριστώ θερμά- όπως με την Stoiximan για τις δράσεις του Υφυπουργείου «Ο αθλητισμός στο Προσκήνιο», αλλά και με τον ΟΠΑΠ -αυτές τις ημέρες- για το αντιντόπινγκ και τον κομβικό ρόλο του Εθνικού Οργανισμού Καταπολέμησης του Ντόπινγκ.

Υπενθυμίζω ότι μόλις προ μερικών ημερών ευοδώθηκαν στο 100% οι προσπάθειες πολλών μηνών για να εναρμονιστούμε –επιτέλους- στις δεκάδες παρατηρήσεις του WADA, τις οποίες τις κληρονομήσαμε από την προηγούμενη Κυβέρνηση.

Με επίσημη ανακοίνωση του Παγκοσμίου Οργανισμού Αντιντόπινγκ, η Ελλάδα ΔΕΝ ΒΡΙΣΚΕΤΑΙ ΠΛΕΟΝ σε καθεστώς επιτήρησης. Καθεστώς στο οποίο βρίσκονται προηγμένες αθλητικά χώρες όπως η Ισπανία, η Πορτογαλία, το Βέλγιο, η Ρουμανία κ.ά.

Και δεν βρίσκεται η χώρα μας σε καθεστώς επιτήρησης, αλλά στη θέση που της αρμόζει στο παγκόσμιο αθλητικό στερέωμα, διότι από την πρώτη στιγμή σκύψαμε πάνω από τα προβλήματα με ειλικρινή διάθεση να τα επιλύσουμε.

Συστήσαμε τον ΕΟΚΑΝ ως αυτόνομο Οργανισμό με δική του δομή λειτουργίας και ξεχωριστό προϋπολογισμό, κυρώσαμε τον Αναθεωρημένο Κώδικα Αντιντόπινγκ, συμμορφωθήκαμε σε κάθε διεθνή πρακτική.

Και για όλα αυτά πρέπει να ευχαριστήσω δημόσια, τόσο τον σημερινό Διοικητή του ΕΟΚΑΝ, τον Γρηγόρη Λέων, για τον αποτελεσματικό αγώνα δρόμου (μαραθώνιος σε ρυθμούς σπριντ) που έφερε εις πέρας, όσο και τον πρώτο Διοικητή του ΕΟΚΑΝ, Τάκη Σκανδαλάκη, καθώς και όλα τα μέλη της διοίκησης.

Και πάνω απ’ όλα, για να επιστρέψω στο θέμα μας, δίνουμε έμφαση στη σημασία της πρόληψης, σε συνεργασία και με τις διοικήσεις των συνδέσμων των αθλητών, αλλά και των αθλητικών Ομοσπονδιών, όπως θα συζητήσουμε μαζί τους στην 3η και την 4η θεματική ενότητα, ώστε να καλυφθούν όλα τα κενά στην αντιμετώπιση της χειραγώγησης των αγώνων.

*Κυρίες και κύριοι*,

η αντιμετώπιση της χειραγώγησης των αθλητικών αγώνων δεν είναι υπόθεση ενός φορέα ή ενός ατόμου. Αν δεν συνεχίσουμε, ο καθένας από το δικό του μετερίζι, να προσπαθούμε συλλογικά και συνεργαζόμενοι για την προστασία της ακεραιότητας του αθλητισμού, όλο αυτό το εξαιρετικό εγχείρημα δεν θα αποδώσει τα μέγιστα.

Εμείς μπορούμε να δείξουμε στην κοινωνία ότι πλέον υπάρχει πεδίο για καθαρό αθλητισμό.

Η ΕΠΑΘΛΑ αποτελεί το καλύτερο παράδειγμα ότι είναι στο χέρι του καθενός από εμάς, να μην σιωπά, να μην συγκαλύπτει οποιαδήποτε πληροφορία ή ενέργεια χειραγώγησης αντιλαμβάνεται, αλλά να αναφέρει με θάρρος οποιεσδήποτε ύποπτες προσεγγίσεις.

Έτσι θα έχουμε έναν αθλητισμό, στηριγμένο σε καθαρές αξίες.

Μαζί θα προστατέψουμε τον αθλητισμό! Είναι στο χέρι μας και θα το πετύχουμε!

Σας ευχαριστώ!